贈寫真李道士
作者：蘇轍
朝代：宋

paragraphs: 君不見景靈六殿圖功臣，進賢大羽東西陳。
能令將相長在世，自古獨有曹將軍。
嵩高李師掉頭笑，自言弄筆通前身。
百年遺像誰復識，滿朝冠劍多偉人。
據鞍一見心有得，臨窗相對疑通神。
十年江海鬚半脫，歸來俯仰慚簪紳。
一揮七尺倚牆立，客來顧我誠似君。
金章紫綬本非有，綠蓑黄篛甘長貧。
如何畫作白衣老，置之茅屋全吾真。